**ТЕХНИЧЕСКА СПЕЦИФИКАЦИЯ**

**I. ПРЕДМЕТ НА ОБЩЕСТВЕНАТА ПОРЪЧКА, НАИМЕНОВАНИЕ НА ОБЕКТА**

„Изготвяне на идеен инвестиционен проект на обект “Реконструкция, рехабилитация и модернизация на бул. „3-ти март“, в т.ч. и ремонт и усилване конструкцията на мост при пътен възел “Сарая”, гр. Русе, осъществяващ директна връзка с коридор 9 от TEN-T мрежата“

Обектът е в рамките на проект с:

Водещ бенефициент: Община Русе

Име: Инвестиране в пътната безопасност и подобряване свързаността на Община Русе и Окръг Гюргево с транспортна мрежа TEN-T

Програма: ИНТЕРЕРЕГ V-А РУМЪНИЯ – БЪЛГАРИЯ

**II. ПЪЛНО ОПИСАНИЕ НА ОБЕКТА НА ПОРЪЧКАТА, ВКЛЮЧИТЕЛНО ОСНОВНИ ХАРАКТЕРИСТИКИ**

Настоящата обществена поръчка е част от дейностите, които се изпълняват с оглед подготовката на проектно предложение по Програма INTERREG V-A Румъния – България в партньорство между Община Русе, България и Окръжен съвет Гюргево, Румъния. Проектът е одобрен за кандидатстване с решение на Комитета за наблюдение на 02.08.2017 г. Изпълнението на настоящия договор засяга подготвителна дейност, която ще бъде изпълнена преди сключването на договор за предоставяне на БФП от Община Русе в рамките на подготовката на описаното проектно предложение.

**Местоположение на обекта:** ПИ 63427.3.300 представляващ бул. „3-ти март” - от пътен възел „Сарая“ (включително) до връзката му с републикански път I-5 Русе – В. Търново, част от коридор 9 на TEN-T мрежата.

**Собственост на имота:** Община Русе.

**1. Описание на обекта**

**1.1. Обща информация:**

Съгласно ГКТП към ОУП на гр. Русе бул. „3-ти март” е елемент от първостепенната улична мрежа на града, определен като районна артерия клас IIIБ - 2х2. Булевардът е основна входно-изходна артерия на града, обслужва и западна промишлена зона. Същият е с дължина около 2200 м. Районът е с предимно промишлено застрояване.

Мостът при пътен възел “Сарая” е важна комуникационно-транспортна артерия на град Русе. Мостът е връзката на централната градска част със западната промишлена зона на града и с републиканския път I-5 Русе - В. Търново, част от коридор 9 на TEN-T мрежата. През моста преминават и трасета на градския тролейбусен и автобусен транспорт.Конструиран е на 11 отвора съставен от две отделно деформиращи се надлъжно рамкови конструкции, свързани в централния отвор с окачена греда с дължина 16 м. Дължината на моста е около 295м и е с габарит 14 м, от който пътно платно 8,80 м и два тротоара по 2,60 м.

Поради опасност от изпадане на подвижните лагери, през 2004 год. под окачената греда от централния отвор на моста е изградено стоманено подпорно скеле на бетонови фундаменти в близост до двата й края. По-късно е извършено аварийно укрепване на западния устой и греди на моста.

Ситуационно съоръжението е в права, а нивелетно - в една вдлъбната и след това в изпъкнала криви. Надлъжният наклон на моста остава по цялата дължина на моста винаги от изток на запад. Изпълнен е по монолитен начин.

Пътната плоча е оформена с двустранен наклон от средната към крайните надлъжни греди. Стълбовете на съоръжението са монолитни, фундирани пилотно. Западният устой с монолитен, плоско фундиран, а източният устои с обсипен - три опори на плоскостно фундиране. Всички стълбове са свързани с оловни плочи с връхната конструкция. Западният устой вероятно е направен почти изцяло от неармиран бетон. Той има къси напълно завърнати крила, които продължават на запад с подпорни стени с намаляваща при отдалечаване от моста височина.

**1.2. Изходни данни за обекта:**

Съществуващият габарит на бул. „3-ти март” е с променлива широчина.

При извършените огледи на моста са констатирани увреждания на носещата конструкция, а именно:

* Сериозно компрометирано окачване на герберовия елемент особено в източната страна – поради което е изпълнено подпиране.
* Напукани и частично разрушени напречни греди и гардбаластови стени при двата устоя
* Липса на стоманена предпазна ограда;
* Компрометирани работни фуги;
* Оголване на армировката;
* Запушени и компрометирани отводнители;
* Разрушени крила и подпорни стени;
* Компрометирана настилка и тротоарни блокове;
* Съществуващият парапет е с повредени елементи и недостатъчна височина.  
  Общото конструктивно състояние на съоръжението не е добро. Необходимо е спешно да се предприемат мерки за ремонт и усилване конструкцията на моста.

**1.3. Цел на проекта**:

Булевард „Трети март“ и мостът, сливащ се с него, изпълняват функцията на основна входно-изходна точка на града към главните пътища Русе-Велико Търново/София – част от коридор 9 на TEN-T мрежата. Двете съоръжения се използват интензивно от населението и посетителите на Община Русе, както и от жителите на останалите населени места на Област Русе за връзка с горепосочените основни пътни артерии част от TEN-T мрежата.

С проекта се цели подобряване на транспортните връзки на централна градска част със западна промишлена зона, а от там и с част от коридор 9 на TEN-T мрежата, възстановяване носимоспособността, устойчивостта и трайността на пътя, подобряване транспортно-експлоатационните качества и осигуряване на съвременни по-добри условия за удобен, безопасен и икономичен транспорт.

Същевременно мостовото съоръжение да се въведе в нормална експлоатация и удължи неговият експлоатационен период. След извършването на ремонта да се премахне изпълненото подпиране на централния отвор, за да може да се използва пътната връзка под мостовото съоръжение.

**При възможност проектът да бъде разработен по начин позволяващ поетапно изпълнение на обекта, като бъде разделен на следните примерни участъци:**

**I.** бул. „Трети март“ - от кръстовището с ул. „Капитан Райчо Николов“ до връзката с републикански път I-5 Русе – В. Търново, част от коридор 9 на TEN-T мрежата;

**II.** бул. Трети март“ - от пътен възел „Сарая“ до кръстовището с ул. „Капитан Райчо Николов“- срещу РСПБЗН;

**III.** Мостово съоръжение при пътен възел „Сарая“ (Сарайски мост), включително и самия пътен възел.

**2. Изисквания към проекта по части**

За нуждите на проектирането да се проучат всички проводи от инфраструктурната мрежа във обхвата на разработката и да се предвиди реконструкцията им, ако е необходимо.

**2.1. Пътна:**

Бул. „Трети март“ в участъка от пътен възел „Сарая“ до пътен възел „Трети март“ да се проектира основен ремонт на булеварда с габарит минимум: платно за автомобилно движение с четири ленти (по две в посока) 4х3,5 м, два тротоара и велосипедно трасе, при максимално използване на съществуващото трасе.

Да се запазят местата на спирките на масовия градски транспорт. Да се изследват и реконструират основните елементи на съществуващите улични кръстовища по булеварда.

Конструкцията на пътната настилка да се оразмери за категория на движението много тежко с осов товар 11,5 т/ос, за експлоатационен период 15 г. Настилката на тротоарите да се предвиди с тротоарни плочи с размер и вид, приет за изпълнение на тротоарните настилки за целия град или по райони.

В участъка на мостовото съоръжение при пътен възел „Сарая“ (Сарайски мост), следва да се обхване освен мостовото съоръжение и 50 м преди и след него, както и съответните ръкави към пътния възел, като габарита и напречния профил се запазват, а именно:

* в района на моста – ширина 14,10 м, включваща две платна по 4,50 м и два тротоара по 2,55 м;
* извън съоръжението габаритът на пътно платно също да се запази 9 м, а тротоарите варират от 2,55 м до 1,75 м.

Проекто-сметната документация да бъде представена с възможност обектът да бъде изпълнен в следните примерни етапи:

- от кръстовището с ул. „Капитан Райчо Николов“ до връзката с републикански път I-5 Русе – В. Търново;

- пътен възел „Сарая“ до кръстовището с ул. „Капитан Райчо Николов“- срещу РСПБЗН ;

- мостовото съоръжение при пътен възел „Сарая“ (Сарайски мост), който участъка следва да обхваща освен мостовото съоръжение и 50 м преди и след него, както и самия пътен възел.

Проектът да се съобрази с действащата нормативна уредба и изискванията на фирмите, експлоатиращи мрежите на техническата инфраструктура. Да се предвиди съответно укрепване или преместване, когато те се засягат. За наличните подземни съоръжения и комуникации да се представи решение за предпазване и функциониране по време на ремонтните работи.

Проектното решение да се съобрази с разработените ПУП по бул. „3-ти март”, като се спазят нормативните изисквания при проектиране елементите на булеварда и кръстовищата и се представят:

* геометрично решение нанесено върху подробна теренно ситуационна снимка М 1:500
* надлъжен профил М 1:50/1:500
* вертикална планировка М1:500
* типове напречни профили на характерни места М1:50
* конструкция на настилките /за много тежко движение/ и детайли М1:10
* организация на движението – хоризонтална маркировка и вертикална сигнализация М1:500
* да се проектира светофарна уредба за регулиране на движението със светлинни сигнали в кръстовището с ул. „Ерма“.

Преди внасяне на проекта в Община Русе, същия се съгласува с органите на сектор „Пътна полиция” при РДВР-Русе.

След изясняване на съществуващите проводи от инженерната мрежа, да се предвиди тяхната реконструкцията или укрепването им.

**2.2. Конструктивна**

**За съоръжението следва да бъде извършено конструктивно обследване за установяване на техническото му състояние, като за констатираните повреди и дефекти следва да бъдат набелязани мерки по отстраняването им.**

За въвеждане на съоръжението в нормална експлоатация и въз основа на извършеното конструктивно обследване и предвидените в него мерки, да се проектират необходими ремонтно-възстановителни мероприятия по усилване конструкцията на моста в следните индикативни насоки:

* Ремонт или Основен ремонт на герберовия елемент и премахване на изграденото подпиране.
* Ремонтни работи по връхна конструкция - третиране на каверни, пукнатини и обрушвания на бетонови повърхности, възстановяване на бетоновото покритие на оголена армировка.
* Ремонтни работи по долно строене - третиране на каверни, пукнатини и обрушвания на бетонови повърхности, възстановяване на бетонното покритие на оголена армировка
* Ремонт на тротоарни блокове.
* Ремонт на опорните лагери.
* Подмяна на чугунените отводнители.
* Подмяна на дилатационни фуги, еластична ограда и парапет.
* Подмяна на хидроизолацията с тип, неизискващ предпазни и изравнителни замазки.
* Изпълнение на нова асфалтобетонова настилка
* При проектиране на нивелетата, в рамките на 50 м преди и след моста, максимално да се използва съществуващото пътно решение.
* Реконструкция на изграденото осветление по пътното съоръжение и при необходимост и възможност полагане в тротоарните блокове на тръби за осигуряване на допълнителни преминавания за съобщителни и ел. кабели.

**2.3. Геодезическа:**

За геодезическа основа се използва работната геодезическа основа на кадастралната карта на гр. Русе;

Да се извърши подробно геодезическо заснемане на съществуващия терен, шахти, стълбове, вход-изходи на имоти и други в обхват, необходим за изработване на проекта.

Проекта да се изготви върху извадка от кадастрална карта с нанесена улична регулация.

Да се изготви проект за вертикална планировка. Нивелетите да се обвържат с тези на съществуващите кръстовища и подходи към имоти. Да се изготви подробен трасировъчен чертеж, обвързан с осовата мрежа и координатен регистър за всички елементи на обекта.

**2.4. Водоснабдяване и канализация:**

Да се изготви проект по част ВиК, която да съответства на Наредба №4 за обхват и съдържание на инвестиционните проекти, както и на действащата нормативна уредба, касаеща изграждане на ВиК системи, мрежи и съоръжения.

Да се предвидят необходимите дъждоприемни решетки /оттоци/ за отводняване на уличното платно, които да бъдат съобразени с части „Вертикална планировка“ , „Пътна“.

При необходимост да бъде предвидено преместване на съществуваща водопроводна и канализационна мрежа. Същото да стане след съгласуване с „ВиК“ ООД, гр. Русе.

**2.5. Електрическа:**

При необходимост да се предвиди трифазно захранване на светофарната уредба на ул. „Ерма“, както и нова канална мрежа с PVC тръби Ф140 и Ф110 във всички направления на кръстовището.

По протежение на обекта на минимум две места да се проектира разполагане на камери за видеонаблюдение и трафик контрол.

При необходимост да се предвиди реконструкция на съществуващите инженерни мрежи, като същата се съгласува с експлоатиращите дружества.

**2.6. Газоснабдяване:**

При необходимост да бъде предвидено преместване или укрепване на съществуваща газопроводна и газоснабдителна мрежа. Същото да стане след съгласуване с „Овергаз Север“ ЕАД.

**2.7. Озеленяване:**

При необходимост да се предвиди засаждане на подходяща улично алейна дървесна растителност по тротоарите /където е възможно/, като се предвидят шайби с минимална ширина 1,20 м. Местата на засаждане да се съобразят с подземните проектни и съществуващи съоръжения.

**2.8. Пожарна безопасност:**

Част Пожарна безопасност се разработва в обхват и съдържание, определени съгласно приложение № 3 от Наредба № Із-1971от 29 октомври 2009 г. за строително-технически правила и норми за осигуряване на бeзопасност при пожар.

В част „Пожарна безопасност“ да се включват пасивните и активните мерки за защита и приетите технически решения за осигуряване на пожаробезопасната експлоатация на обекта. При необходимост да се предвидят допълнителни противопожарни хидранти.

При разработване на частта пожарна безопасност, освен Наредбата се спазва и останалата нормативна база, която има отношение към строежите.

**2.9. Количествено-стойностни сметки:**

По всички части на проекта да се изготвят количествени сметки и спецификации, без упоменаване на марки, модели и др. Да се представи подробна количествено-стойностна сметка за всички видове строително-монтажни и ремонти работи – включително демонтажни работи, по всички части на проекта и в съответствие с изискванията на нормативните актове, като проектно-сметната документация да бъде представена с възможност обектът да бъде изпълнен на етапи.

**При възможност проектът да предвиди поетапно изпълнение на обекта.**

**3. Необходими проектни части и общи изисквания**

Инвестиционният проект да се представи в обхват и съдържание, съгласно Наредба №4 от 21.05.2001 г. за обхвата и съдържанието на инвестиционните проекти:

част Пътна;

част Конструктивна + Конструктивно обследване;

част Геодезическа;

част Електрическа;

част Водоснабдяване и Канализация – при необходимост;

част Газоснабдяване – при необходимост;

част Озеленяване – при необходимост;

част Пожарна безопасност;

част Сметна документация;

Да се изготвят съответните обяснителни записки и подробни таблици, схеми/чертежи по всички части на проекта в обхват и съдържание съответстващо на спецификата на проекта и съгласно действащата нормативна уредба **на български и английски език**. Разработките да се представят в обхват и степен на подробност, достатъчни за възлагане на изпълнението.

В техническата документация да се предписват само качествени материали, заложени в техническите спецификации и отговарящи на действащите към момента в РБ стандарти – български - БДС и въведения като български, съответен европейски стандарт - БДС EN, без посочване на марки, модели и др.

Проектите по всички части, включително обяснителните записки и количествено-стойностните сметки, да се представят в 5 бр. на хартиен носител, 2 сканирани копия на електронен носител и 2 дигитални копия в съответния графичен формат за чертежите и във формат \*.doc (или еквивалент) и \*.xls (или еквивалент) за текстовите документи. Ситуационното решение да се изготви в мащаб М 1:500, частите по инженерните инсталации в М 1:50, детайлите на настилки и съоръжения в М 1:10 и 1:20.

При необходимост да съдейства при съгласуването на проектните части с контролните инстанции и експлоатационни дружества – РИОСВ, сектор „Пътна полиция” при РДВР – Русе, ЕНЕРГО – ПРО – мрежи“ АД, „В и К“ ООД, „Овергаз Север“ ЕАД, „БТК“ ЕАД, Интернет доставчици (при необходимост), сектор „Пътна полиция” при РДВР – Русе и други. Всички такси за съгласуване на инвестиционните проекти са за сметка на Община Русе.

**4. Изходни материали и данни**

Община Русе след сключване на договора, предоставя следните материали и данни:

1. Скица за проектиране от специализирана карта.

2. Действащ ПУР в района на разработката, нанесен върху скицата по т. 1.

3. Данни в цифров вид в обхвата на проекта.

Всички останали данни, необходими на изпълнителя за изпълнение на заданието, се набират от изпълнителя за негова сметка.

**5. Действащи нормативни актове**

Инвестиционният проект трябва да е изготвен съобразно изискванията и разпоредбите на:

Закон за устройство на територията (ЗУТ);

Наредба № 4 за обхвата и съдържанието на инвестиционните проекти;

Наредба № 2 за планиране и проектиране на комуникационно-транспортните системи на урбанизираните територии

Наредба № 4 за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания;

Наредба № 3 за временната организация и безопасността на движението при извършване на строителни и монтажни работи по пътищата и улиците;

Наредба за изграждането и опазване на зелената система на територията на Община Русе, утвърдена с Решение № 451 по протокол № 22 от 29.01.2009 г. на ОС Русе;

Наредба № 8 от 28 юли 1999 г. за правила и норми за разполагане на технически проводи и съоръжения в населени места;

Наредба № 6 от 2004 г. за технически правила и нормативи за проектиране, изграждане и ползване на обектите и съоръженията за пренос, съхранение, разпределение и доставка на природен газ.

Наредба за устройство и безопасна експлоатация на преносните и разпределителните газопроводи, на съоръженията, инсталациите и уредите за природен газ (ДВ, бр. 67 от 02.08.2004 г.)

Наредба № 15 от 28.07.2005 г. за технически правила и норми за проектиране, изграждане и експлоатация на обектите и съоръженията за производство, пренос и разпределение на топлинна енергия и всички действащи нормативни актове и изисквания за обекти от такъв характер;

Наредба № 3 от 9.06.2004 г. за устройството на електрическите уредби и електропроводните линии;

Наредба № Iз-1971 от 29.10.2009 г. за строително-технически правила и норми за осигуряване на безопасност при пожар, Указания за прилагане на Наредбата от 2010 г. и следващи допълнения и изменения;

Наредба № 2 от 22.03.2004 г. за минималните изисквания за здравословни и безопасни условия на труд при извършване на строителни и монтажни работи;

Наредба № 1 от 17.01.2001 г. за организиране на движението по пътищата;

Наредба № 2 от 17.01.2001 г. за сигнализация на пътищата с пътна маркировка;

Наредба № 18 от 23.07.2001 г. за сигнализация на пътищата с пътни знаци;

Наредба № 17 от 23.07.2001 г за регулиране на движението по пътищата със светлинни сигнали.

Наредба №4 от 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания

-   Норми за проектиране на плоско фундиране, БСА 10/86;

-   Пилотно фундиране, норми за проектиране, БСА 3/1981г.;

-   Наредба № 1 от 10.09.1996 г. за проектиране на плоско фундиране;

-   Временен правилник за проектиране на бетонни и стоманобетонни пътни мостове, 1973 г.;

-   Норми за проектиране на пътни и железопътни мостове и водостоци, част 1, КТСУ МТ, 1989 г.;

-   БДС 1050-76 Товари подвижни за изчисляване на пътни мостове;

-   Наредба № 3 от 21 юли 2004 г. за основните положения за проектиране на конструкциите на строежите и за въздействията върху тях;

-   Наредба № РД-02-20-2 от 27.01.2012 г. за проектиране на сгради и съоръжения в земетръсни райони;

-  ДИН 4227 за елементи от предварително напрегнат стоманобетон;

-   Изменение № 5 на „Норми за проектиране на бетонни и стоманобетонни конструкции" (обн., ДВ, бр. 17 от 1987 г.; изм. № 2, ДВ, бр. 17 от 1993 г.; изм. № 3, ДВ, бр. 3 от 1996 г.; изм. № 4, ДВ, бр. 49 от 1999 г);

-   Норми за проектиране на стоманени конструкции, брошура на КТСУ/1987;

-   Норми за проектиране на cm. конструкции от тънкостенни стоманени профили, БСА, бр. 1-2/1990 г.

-   Защита на строителните конструкции от корозия. Норми и правила за проектиране, БСА 8/1980 г., изм., БСА, 10/1993 г.

-    Наредба № 12 от 2001 г. за проектиране на геозащитни строежи, сгради и съоръжения в свлачищни райони;

- Европейската система за проектиране на строителни конструкции, която включва частите на БДС EN от 1990 до 1999, наричани за краткост „Еврокодове", съгласно Наредба за изменение и допълнение на Наредба №РД-02-20-19 от 2011 г. за проектиране на строителните конструкции на строежите, чрез прилагане на европейската система за проектиране на строителни конструкции (ДВ бр.2 от 06.01.2012 г.) от 06.01.2014 г.

**Европейските стандарти – ЕВРОКОД - ще бъдат прилагани заедно с българските национални приложения за всички разработки.**

Други приложими законови и подзаконови нормативни актове, уреждащи специфични отношения и изисквания.

Настоящото техническо задание посочва минималните изисквания към проекта, като проектантът може да не се ограничава до тези изисквания. Обхватът на инвестиционния проект е индикативен, т.е. проектантът следва да не се ограничава от него.

**III. ОСНОВНИ ИЗИСКВАНИЯ**

Разработване на инвестиционен идеен проект /ИИП/ от правоспособни технически лица – проектанти.

ИИП следва да бъде изготвен съгласно ЗУТ, Наредба №4 от 2001г. за обхвата и съдържанието на инвестиционните проекти и друга свързана подзаконова нормативна уредба по приложимите части, одобрено техническо задание. Проектът следва да бъде придружен с подробни количествени и количество-стойности сметки.

Обяснителните записки следва да са поясняващи предлаганите проектни решения и съответствието им с изискванията на [чл. 169 ЗУТ](apis://NORM|40006|8|169|) за безопасна, сигурна, здравословна и достъпна за всички среда в съответствие с действащи норми и стандарти и технология на изпълнение, включително последователността на дейностите.

В обяснителните записки проектантите следва подробно да опишат необходимите изходни данни, дейности, технико-икономически показатели, спецификация на предвидените за влагане строителни продукти (материали, изделия, комплекти и системи) с технически изисквания към тях в съответствие с действащи норми и стандарти и технология на изпълнение, включително последователността на дейностите.

ИИП следва да бъде надлежно съгласуван с всички експлоатационни дружества и други съгласувателни органи при необходимост, като срокът за съгласуването им не влиза в срока за изпълнение на предмета на поръчката.

ИИП следва да се изработи и представи в обхват и съдържание, съгласно изискванията на Наредба №4 от 2001г. за обхвата и съдържанието на инвестиционните проекти.

Представеният ИИП следва да:

- изяснява конкретните проектни решения в степен, осигуряваща възможност за цялостно изпълнение на предвидените видове СМР;

- осигурява възможност за ползването му като документация за договаряне изпълнението на строителството, вкл. чрез процедура за възлагане на обществена поръчка за строителство по реда на ЗОП;

- осигурява съответствието на проектните решения с изискванията към строежите по чл. 169 от ЗУТ.

**IV. ТЕХНИЧЕСКИ УСЛОВИЯ НА ИЗПЪЛНЕНИЕ НА ПОРЪЧКАТА**

Всички проекти в обхвата на настоящата поръчка, следва да бъдат изготвени в съответствие с разпоредбите на ЗУТ, Наредба №4 от 2001г. за обхвата и съдържанието на инвестиционните проекти, свързаната подзаконова нормативна уредба по приложимите части и настоящата Техническа спецификация.

**V. ИЗИСКВАНИЯ ЗА КАЧЕСТВО**

Да се спазят изискванията на действащото европейско и национално законодателство в областта на проектирането.

Проектите да бъдат изготвени от лица с необходимата проектантска правоспособност.

Проектите да предвиждат прилагането на актуални конструктивни решения и строителни технологии в комбинация с висококачествени съвременни материали.

Проектните решения да отговарят на съществените изисквания към строежите по чл. 169 от ЗУТ.

Обхватът и съдържанието на проектите следва да е съгласно Наредба №4 от 2001г. за обхвата и съдържанието на инвестиционните проекти, да изяснява конкретните проектни решения в степен, осигуряваща възможност за цялостно изпълнение на предвидените видове СМР и да осигурява възможност за ползването им като документация за договаряне изпълнението на строителството, вкл. чрез процедура за възлагане на обществена поръчка за строителство по реда на ЗОП.